19-årige Natalia Aguirre-Kristensen er flyttet fra Spanien tilbage til fødebyen Svendborg for at starte en uddannelse, men på rådhuset blev hendes danske pas inddraget med besked om, at hun ikke er dansk statsborger.

Annonce

Svendborg: Er jeg ikke dansk? Hvad er jeg så? Kan I ikke lide mig? Spørgsmålene tårner sig op i hovedet på 19-årige Natalia Aguirre-Kristensen, der i august flyttede fra Spanien tilbage til fødebyen Svendborg for at starte på en uddannelse. Hun var træt af et gammeldags og forældet spansk uddannelsessystem og har altid haft en plan om at flytte tilbage til Svendborg for at blive genforenet med familie og gamle veninder. Men drømmen om en ny start i det land, hvor hun altid har følt sig hjemme, har udviklet sig til et sandt mareridt. Da hun efter indflytningen på et kollegium ligesom alle andre unge søgte SU og boligsikring, blev hun indkaldt til et møde i borgerservice på rådhuset, der kunne overbringe hende en chokerende besked: Du er ikke dansk! - De tog mit pas og sagde, at jeg aldrig havde haft dansk statsborgerskab, fortæller Natalia Aguirre-Kristensen, der brød grædende sammen midt i rådhusbutikken, da hendes pas var blevet inddraget og stemplet "ugyldigt".

19-årige Natalia Aguirre-Kristensen har altid elsket sit ?lille Svendborg? og glæde sig til at flytte til byen og studere, men drømmen er i stedet blevet forvandlet til et mareridt.

Annonce

Illegal migrant

Siden er hun blevet kastet rundt i et system, der tilsyneladende har svært ved at gennemskue, hvor den 19-årige dansk-spanske pige hører til. Hendes danske pas er blevet fornyet flere gange - senest i 2013, og hun har derfor heller aldrig følt sig som andet end dansk. Alligevel blev hun bedt om at undersøge, om hun uden at vide det havde et spansk statsborgerskab, men også det spor endte i en blindgyde. Både konsulatet i Malaga og den spanske ambassade i København har afvist, at Natalia Aguirre-Kristensen er spansk statsborger, og desuden har hun hele tiden haft et spansk såkaldt N.I.E-nummer. Det udstedes som et personnummer til udlændinge i Spanien og giver samtidig ret til permanent ophold. Efter at de spanske myndigheder har afvist at Natalia Aguirre-Kristensen har et spansk statsborger, står hun nu uden noget statsborgerskab, og er derfor at betragte som statsløs. En opholdstilladelse har hun heller ikke, og reelt opholder hun sig i Danmark som illegal migrant. Det har været et chok for den 19-årige pige, som altid har været stolt af sit danske pas. - Jeg kan godt lide den danske mentalitet, som er meget mere organiseret end i Spanien. Der kan man aftale at mødes klokken 11 og så først komme klokken 13, og det passer slet ikke til mig. Danmark er mit land, og Svendborg har altid været min lille, dejlige by, siger Natalia Aguirre-Kristensen, der også socialt er sat i skammekrogen. Udover at læse på VUC har det været hendes plan at få et studiejob på en cafe eller i et supermarked, men det er ikke muligt uden en opholdstilladelse. - Jeg ville godt tjene nogle lommepenge, men jeg ville også gerne ud og møde en masse unge i Svendborg, og det kan man gøre ved at arbejde, siger Natalia Aguirre-Kristensen.

19-årige Natalia Aguirre-Kristensen har altid elsket sit ?lille Svendborg? og glæde sig til at flytte til byen og studere, men drømmen er i stedet blevet forvandlet til et mareridt.

Annonce

Rette op på fejl

Hendes far, Niels-Henrik Kristensen, er nu kommet til Danmark, for at forsøge at rede trådene ud. Indtil videre har kommunen indvilget i at støtte med en særlig økonomisk ydelse fra måned til måned, mens sagen behandles, og samtidig har hun fået lov til at fortsætte på VUC og blive boende på kollegiet, selvom hun ikke har opholdstilladelse. - Det er vi glade for, men jeg frygter, at sagen kommer til at trække ud, siger Niels-Henrik Kristensen, med henvisning til, at hans datter nu går i gang med at søge dansk statsborgerskab. - Det er jo en myndighed, der har begået en fejl ved at udstede et dansk pas og forlænge det flere gange, og derfor burde myndighederne rette op på den fejl og behandle denne her sag fra den ene dag til den anden, siger han.

Kort fortalt Natalia Aguirre-Kristensen blev født i Svendborg i 1997. Hun er født udenfor ægteskab med en dansk far og en spansk mor. Hun fik ved fødslen et cpr-nummer, blev døbt i en dansk kirke og blev også indskrevet i sin fars pas. Hendes eget danske pas er siden blevet forlænget flere gange - senest i 2013.

Da Natalia Aguirre-Kristensen var fire år, flyttede familien tilbage til Spanien, hvor forældrene åbnede et ejendomsmæglerkontor. Hun har gået i grundskole og gymnasium i Spanien og flyttede i august til Svendborg for at starte en uddannelse.

Hun ønsker at uddanne sig til møbeldesigner, og er først begyndt at læse på VUC for at blive bedre til dansk. Herefter vil hun uddanne sig til møbelsnedker og senere søge ind på arkitektskolen.

Da hun flyttede til Svendborg og søgte om SU, blev myndighederne opmærksomme på, at hun aldrig har haft dansk statsborgerskab. Da hun heller ikke har spansk statsborgerskab, er hun nu reelt statsløs, og opholder sig i Danmark som illegal migrant.